የጎንደር ዩኒቨርሲቲ ያስገነባው ሪፈራል ሆስፒታል ተመረቀ
– የጎንደር ዩኒቨርሲቲ ከ900 ሚሊዮን ብር በላይ ወጪ ያስገነባው ሪፈራል ሆስፒታል በጠቅላይ ሚኒስትር ኃይለማርያም ደሳለኝ ዛሬ ተመረቀ።በሀገሪቱ በትልቅነቱ የመጀመሪያው እንደሆነ የተነገረለት ሪፈራል ሆስፒታሉ 1ሺህ የህሙማን አልጋዎች ያሉት ሲሆን ከ5ሚሊዮን በላይ ለሚሆኑ ለሰሜን ጎንደርና አጎራባች ዞን ነዋሪዎች የተሟላ የህክምና አገልግሎት መስጠት የሚያስችል ነው፡፡ሪፈራል ሆስፒታሉ የኩላሊት እጥበትና የካንሰር ህክምና ማዕከል ለመክፈት በዝግጅት ላይ መሆኑም ተገልጿል።በምረቃ ስነ ስርዓት ላይ የዩኒቨርሲቲው ፕሬዘዳንት ፕሮፌሰር መንገሻ አድማሱ እንደተናገሩት ሆስፒታሉ የተገነባው በፌደራል መንግስት ፣በክቡር ዶክተር ሼህ አሊ አላሙዲንና በአሜሪካ መንግስት ድጋፍ ነው፡፡እንዲሁም የጤና ጥበቃ ሚኒስቴርም ከ50 ሚሊዮን ብር በላይ የሚያወጡ ሲቲ ስካንና ኤም አይ አር የተባለ የካንሰር በሽታ መርመሪያ መሳሪያ ለመስጠት ቃል መግባቱን ገልጸዋል።በ1920ዎቹ 20ሺህ ለሚሆነው ህዝብ አገልግሎት እንዲሰጥ የተቋቋመው ሆስፒታሉና የህክምና ኮሌጁ 50 በሚሆኑ የህክምና ተማሪዎችና በ320 የህሙማን አልጋዎች  ስራውን እንደጀመረ አመልክተዋል፡፡አሁን ላይ ግን ከአምስት ሺህ በላይ ለሚሆኑ የህክምና ተማሪዎች የተግባር ትምህርት ማስተማሪያ ከመሆን ባለፈ የአይን ህክምና፣ የፊስቱላ፣ የካላዛርና መድሃኒቱን የተላመደ የቲቢ በሽታ ህክምናና የምርምር ማእከላትን ማቋቋም ተችሏል።ሪፈራል ሆስፒታሉ የተመላላሸ ህሙማን፣ የማህፀንና ጽንስ፣ የቀዶ ህክምና፤ የማዋለጃ፣ የድንገተኛ ህክምና መሰጫና ሌሎችም መገልገያዎች አካቶ የያዘ ነው፡፡ጠቅላይ ሚኒስትር ሃይለማርያም ደሳለኝ ሪፈራል ሆስፒታሉ ከመረቁ በኋላ እንደተናገሩት በሀገሪቱ መከላከልን መሰረት ያደረገውን የጤና ፖሊሲ በመተግበር ረገድ አለም አቀፍ እውቅና ያተረፈውን የጤና ኤክስቴንሽን ስርዓት መዘርጋት ተችሏል።በአሁኑ ወቅት በሀገሪቱ 27 ያህል ሪፈራል ሆስፒታሎች በመገንባት ላይ መሆናቸውን ጠቁመው፣ ከእነዚህም ዛሬ የተመረቀው የጎንደር ሪፈራል ሆስፒታል የመጀሪያውና ትልቁ መሆኑንም ገልጸዋል።በኢትዮጵያ የአሜሪካ አምባሳደር ሚስ ፓትሪክ አሽሊክ በበኩላቸው የአሜሪካ መንግስትና ህዝብ ለጎንደር ሪፈራል ሆስፒታል ግንባታ ከ9 ሚሊዮን ዶላር በላይ ድጋፍ ማድረጉን ተናግረዋል።የጎንደር ዩኒቨርሲቲ ሆስፒታል በሀገሪቱ በጤናው ዘርፍ ከሚሰሩ ተቋማት አንጋፋው መሆኑን ገልጸው፣ አሜሪካን ሀገር ከሚገኙ ዘጠኝ ዩኒቨርሲቲዎች ጋርም በጥናትና ምርምር ዘርፍ አለም አቀፍ ግንኙነት መስርቶ እየሰራ ነው ብለዋል።የአማራ ክልል ርእሰ መስተዳድር አቶ ገዱ አንዳርጋቸው በበኩላቸው የክልሉ መንግስት 50 ያህል የገጠር ሆስፒታሎችን እያስገነባ መሆኑን ጠቁመው፣ የሪፈራል ሆስፒታሉ መቋቋም የገጠር ሆስፒታሎችን አቅም ለማጎልበት ወሳኝ ድርሻ አለው ብለዋል።በሪፈራል ሆስፒታሉ ምረቃ ስነ ስርዓት ላይ የተገኙ የጎንደር ከተማ ነዋሪዎች በበኩላቸው የሪፈራል ሆስፒታሉ መገንባት ቁጥሩ በከፍተኛ ደረጃ ላደገው የጎንደር ከተማና አካባቢው ህዝብ የተሟላ ህክምና መስጠት እንደሚያስችል ተናግረዋል፡፡አቶ መስፍን ስለሺና ወይዘሮ ብሪቱ ነጋሽ በሆስፒታሉ ከፍተኛ ህክምና የሚያስፈልጋቸው ህሙናን በአልጋ እጦት ተኝተው መታከም ባለመቻላቸው ህይወታቸው ያልፍ እንደነበር ገልጸው፣ አሁን ግን የሪፈራል ሆስፒታሉ መገንባት  እፎይታን መሆኑን ገልጸዋል፡፡የጎንደር ዩኒቨርሲቲ ለጠቅላይ ሚኒስትር ሃይለማርያም ደሳለኝና ለሌሎችም የፌደራል ከፍተኛ ባለስልጣኖች የመታሰቢያ ስጦታ ያበረከተ ሲሆን በግንባታው የላቀ አስተዋጽኦ ለባረከቱ ግለሰቦችና ተቋማትም የእውቅናና ምስክር ወረቀት ሰጥቷል።የጎንደር ዩኒቨርሲቲ 60ኛ አመት የአልማዝ ኢዮብልዩ የምስረታ በአሉን በተለያዩ ዝግጅቶች በማክበር ላይ የሚገኘ ሲሆን የሪፈራል ሆስፒታሉ የምረቃ ስነ ስርአትም የበአሉ አንዱ አካል ነው፡፡(ENA)